Fredag var det et år siden, krigen i Ukraine brød ud. Siden er otte millioner ukrainere flygtet ud af landet. Én af dem er Tamara Palienko. Sammen med sin seks-årige datter forlod hun Lviv i det vestlige Ukraine, men inden krigen havde Tamara sit eget galleri. - Alle mine planer blev ødelagte, og nu kan jeg ikke planlægge noget som helst. For hvem ved, hvad morgendagen bringer? En overraskende lighed For præcis et år siden steg Tamara og hendes datter på et tog fra Lviv til en polsk grænseby. Her mødte de tilfældigvis en kvinde, hvis mand er dansk og kommer fra Læsø. - Jeg tror det var en form for skæbne, at krigen skubbede mig her til. Der sker mange mærkelige ting lige nu, men Læsø gav mig et hjem, fortæller Tamara. Læsø mindede hende om et sted sted i Ukraine, Kinburn, hvor hun har boet. I Kinburn udvindes der nemlig også salt, og naturen får hende til at føle sig hjemme. Det er netop halvøen Kinburn, der har inspireret Tamaras fotoudstilling. -	Den her udstilling handler om fred. Fordi det er det mest fredelige og smukke sted – det var det før krigen, siger hun. Mens Tamara Palienko arbejder på sin udstilling, følger hun udviklingen i Ukraine. -	Vi kan håbe, og vi kan bede. Og så kan vi lave velgørenhedsarrangementer for at støtte vores land og stå sammen, siger hun. Fredag aften var der lystændingsgudstjeneste i Aars kirke for at markere årsdagen for invasionen af Ukraine. Se med i klippet her:

Opsummering:
Tamara Palienko står bag en ny fotoudstilling, der viser en anden side af Ukraine.